ISAMBILILO 11
Uzye Amasundo Yakwe Leza Yakatwavwa mu Nzilaci?
1. Acani cino swe wantu tukalondekwa uwutunguluzi?
E Kelewula witu watulusya amano. Akatusakamala ndi vino umukwasi wa lukundo akasakamala awana wakwe. Swinya kutalinji akulonda kwakwe ukuti sweswe tuwaipanzya. (Jeremiya 10:23) Acino ndi vino umwana umutici akalondekwa uwutunguluzi wa wakwasi, swensinye tukalondekwa uwutunguluzi wakwe Leza. (Ayizeya 48:17, 18) Amasundo yakwe Leza yawa awila uwakutulanjilizya vino Leza angakunda ukuti tuwakwikala.—Wazya 2 Timoti 3:16.
Amasundo yakwe Yehova yakatusambilizya vino tungikala icete pa mpindi yo-o, swinya yakatulanjizya vino tuzipizile ukucita pa kuti e Leza aize atupe uwumi wa pe na pe. E Leza we Kelewula witu, acino tuzipizile ukwivwila uwutunguluzi wakwe.—Wazya Amalumbo 19:7, 11; Ukuwumbulika 4:11.
2. Uzye e Baibolo akatutungulula wuli?
Ivisinka vimwi ivya mwe Baibolo vikatulanjilizya vino Leza akalonda tuwakwikala. Lelo amasundo yeni yakatulanjizya vino tuzipizile ukucita na vino tutazipizile ukucita. (Amasundo 22:8) Tukasi tuwawonvya amano pa kuti twivwicisye ivisinka vino Baibolo akutulanjilizya. (Imilumbe 2:10-12) Icisinka ica mwe Baibolo cino cikatusambilizya ukuti uwumi awila wakwe Leza, cikaleka ukuti tuwaicinjilila.—Wazya Imilimo 17:28.
3. Uzye amasundoci yawili amakalambane?
E Yesu wavwanzile pa masundo yawili amakalambane. Isundo lyakutalicila likatwavwa ukumanya cino swe wantu twawela munsi, na cino twawela munsi akuti tumanye Leza, tumukunde nu kumuwombela na maka yitu yonsi. Lyo-o isundo lyakutalicila lizipizile ukulizuka mwe vyonsi vino tukasi tucite. (Imilumbe 3:6) Wano wakakonka isundo lyo-o, wakawa waciwuza wakwe Leza, wakawa ni cimwemwe swinya waliwa nu wumi wa muyayaya kunkolelo.—Wazya Mateyu 22:36-38.
Isundo lyacitiwili lingatulanjilizya vino tungakwikala icete na wantu wanji. (1 Wakorinte 13:4-7) Nga twacita vino isundo lyacitiwili likalanda lyo apano tungakolanya vino e Leza akawomba na wantu.—Wazya Mateyu 7:12; 22:39, 40.
4. Uzye amasundo yakwe Leza yakatwavwa mu nzilaci?
Amasundo yakwe Leza yakasambilizya indupwa ukulemenkana nu kukundana. (Wakolose 3:12-14) E Baibolo akacinjilila indupwa amuno akatusambilizya icisinka ica kuti awantu ndi watwalana watazipizile ukulekana.—Wazya Intaliko 2:24.
Ndi tukukonka amasundo yamwe Baibolo tulicinjililwa mwe vyonsinye. Ndi we wacisinka swinya nu kuwombesya ungazana incito zuwa amuno awantu pa kwinjizya incito, wakasolapo wano wawa ni miwele yo-o. (Imilumbe 10:4, 26; Waheberi 13:18) Swinya e Baibolo akatusambilizya ukuwika wuciwuza witu nu Leza pankolelo ya vintu vyonsinye nukuti tuwawavye ni vintu iviyane ukwasowa ukulondelapo navinji.—Wazya Mateyu 6:24, 25, 33; 1 Timoti 6:8-10.
Ndi tukukonka amasundo ye Leza tungawa nu wumi uwuzima. (Imilumbe 14:30; 22:24, 25) Ndivino nditwivwila isundo lyakwe Leza ilya kuti tutakolwa ipaala tungayicinjilila ku ndwala na ku ntanzi zino zingiza ku mulandu wakukolwa. (Imilumbe 23:20) E Yehova atalesya ukumwa ipaala, lelo tuzipizile ukumwa ipaala iliyane. (Amalumbo 104:15; 1 Wakorinte 6:10) Amasundo yakwe Leza yangatwavwa, amuno yakatusambilizya vino tungayinjilila mwe vyo tukucita na mu melenganyo. (Amalumbo 119:97-100) Nanti cingawa wowo, Awina Klistu wacisinka wakakonka amasundo yakwe Yehova amuno wamucindika, asa mulanduvye wa kuti yakawavwa.—Wazya Mateyu 5:14-16.
Sambililani Navinji
PA NTE ZYA KWE YEHOVA
Lembesya Ukusambilila Baibolo Uwiila
Sambilila Baibolo uwiila pa mpindi nincende yino yikuyine.
bem_Latn bem_Latn bem_Latn bem_Latn bem_Latn tum_Latn bem_Latn swh_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn